SUPER บวกต่อกว่า 4% คลายวิตก “ประเดช” สาดหุ้นทิ้ง จับตา! 7 มิ.ย.รู้ตัวไอ้โม่งทุบติดฟลอร์
SUPER บวกต่อกว่า 4% คลายวิตก “ประเดช” สาดหุ้นทิ้ง จับตา! 7 มิ.ย.รู้ตัวไอ้โม่งทุบติดฟลอร์ โดย ณ เวลา 10.08 น. อยู่ที่ระดับ 1.14 บาท บวก 0.05 บาท หรือ 4.59% สูงสุดที่ระดับ 1.14 บาท ต่ำสุดที่ระดับ 1.07 บาท มูลค่าการซื้อขาย 390.83 ล้านบาท
5 มิ.ย. 2561

ผู้สื่อข่าวรายงานว่า ราคาหุ้น บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ณ เวลา 10.08 น. อยู่ที่ระดับ 1.14 บาท บวก 0.05 บาท หรือ 4.59% สูงสุดที่ระดับ 1.14 บาท ต่ำสุดที่ระดับ 1.07 บาท มูลค่าการซื้อขาย 390.83 ล้านบาท

โดยราคาหุ้นปรับตัวขึ้นแรงต่อจากวานนี้ (4 มิ.ย.61) หลัง นายประเดช กิตติอิสรานนท์ ในฐานะผู้ถือหุ้น SUPER ออกมาเปิดเผยว่า ในช่วงที่ผ่านมาได้มีการขายหุ้นที่ถืออยู่ประมาณ 10% ให้นายจอมทรัพย์ โลจายะ เนื่องจากต้องนำเงินไปชำระเงินกู้ที่นำไปซื้อหุ้นของบริษัท วินด์ เอนเนอร์ยี่ โฮลดิ้ง จำกัด (WEH)
นอกจากนี้ นายประเดช ชี้แจงว่า เมื่อวันที่ 1 มิ.ย. 2561 ตนเองและครอบครัวไม่ได้ทำการขายหุ้น SUPER ออกมาตามกระแสข่าวลือแต่อย่างใด โดยขณะนี้ตนเหลือสัดส่วนการถือหุ้น SUPER อยู่เพียง 0.65% ไม่มีจำนวนหุ้นมากพอที่จะเอามาทำแบบนั้น และไม่มีนอมินี รวมถึงไม่มีบัญชีซื้อขายต่างประเทศ ขณะเดียวกัน ยืนยันว่าตนและครอบครัวไม่มีนิสัยในการปั่นหุ้นและทุบหุ้น
อีกทั้งวานนี้ (4 มิ.ย.61) นายประเดช ได้ทำหนังสือถึงเลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) รวมถึงกรรมการและผู้จัดการ ตลาดหลักทรัพย์แห่งประเทศไทย (ตลท.) เพื่อขอให้สอบสวนข้อเท็จจริงกรณีหุ้น SUPER ราคาต่ำผิดปกติเมื่อวันที่ 1 มิ.ย.ที่ผ่านมา ท่ามกลางการปล่อยข่าวลือว่าตนเองเป็นผู้ทำการเทขายหุ้น ทำให้ราคาหุ้นปรับตัวลดลงอย่างผิดผิดปกติ
ขณะที่ นายจอมทรัพย์ ให้สัมภาษณ์ผ่านรายการข่าวหุ้นเจาะตลาด ออกอากาศทางสถานีโทรทัศน์สปริงนิวส์ ทีวีดิจิทัล ช่อง 19 และสถานีวิทยุกระจายเสียง กรมการขนส่งทหารบก (ขส.ทบ.) FM 102 MHz ว่า จากกรณีราคาหุ้นปรับตัวลดลงมากเมื่อวันที่ 1 มิ.ย. 2561 ยืนยันว่าตนและครอบครัวไม่ได้ทำการขายหุ้น SUPER ออกมาแต่อย่างใด โดยบริษัทจะดำเนินการขอปิดสมุดทะเบียนพิเศษวันที่ 7 มิ.ย. 2561 เพื่อจะได้ทราบโครงสร้างการถือหุ้นล่าสุดจากปกติที่จะมีการดำเนินการขอปิดสมุดทะเบียนทุก 2 สัปดาห์ เนื่องจากการดำเนินการขอปิดสมุดทะเบียนมีค่าใช้จ่าย